Kornsalat med lynstegt palmekål og ristet havre - Meyers
med lynstegt palmekål og ristet havre
Hvis du bager brød og har rester af korn stående på hylden, kan du bruge dem i denne saftige kornsalat – alle typer fungerer. Palmekål minder i smagen om en mellemting mellem hvidkål og grønkål, og bladene er som en blød og mere spændstig udgave af grønkål. Brug endelig stilkene også. Spis den her som tilbehør til stegt kød, fisk eller fjerkræ.
200 g korn (f.eks. ølandshvede, spelt, rugkerner eller bygkerner)
25 g grove havregryn
1-2 spsk. vindruekerneolie (eller anden neutral olie)
Skyl kornene i rindende koldt vand. Kog dem i rigeligt vand med ganske lidt salt, til de er helt møre – det tager 1½­2 timer – tjek undervejs, men regn med lang kogetid, da kornene har alle skaldele intakte. Si vandet fra, og skyl kornene i koldt vand.
Skyl kålen grundigt i koldt vand. Skær det nederste af stokken fra, og snit bladene i mindre stykker.
Pil og snit skalotteløget fint. Pil og hak hvidløget fint. Varm en stor pande godt op. Kom vindruekerneolie i panden, og lynsteg kålen sammen med løg og hvidløg i et par minutter, til den begynder at falde sammen. Krydr med salt og peber.
Vend kålen med de kogte korn, ca. ¾ dl olivenolie, æbleeddike og honning, og smag til med salt og peber.
Rist havregrynene i lidt olie på en middelvarm pande i et par minutter, til de er gyldne og sprøde, og drys med salt. Drys den sprøde havre over salaten, lige inden du skal spise.